P r e d k l a d a c i a   s p r á v a

Ministerstvo kultúry Slovenskej republiky predkladá na rokovanie vlády Slovenskej republiky v súlade s § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky návrh skupiny poslancov Národnej rady Slovenskej republiky Kataríny Tóthovej a Dušana Jarjabka na vydanie zákona, ktorým sa mení a dopĺňa zákon         č. 308/2000 Z. z. o vysielaní  a retransmisii. 
Zámerom predloženého návrhu skupiny poslancov Národnej rady Slovenskej republiky je pozmeniť právnu úpravu ukladania sankcií v zákone č. 308/2000 Z. z. o vysielaní a retransmisii a zákona č. 195/2000 Z. z. o  telekomunikáciách v znení zákona č. 147/2001 Z. z. Navrhovaná zmena sa však týka len jedného čiastkového problému – správnemu orgánu sa zákonom ukladá povinnosť uložiť sankciu. Predložený poslanecký návrh nerieši podstatu problému, teda to, že skrátenie subjektívnej lehoty z jedného roka na šesť mesiacov a objektívnej lehoty z troch rokov na jeden rok podľa platnej právnej úpravy neprinieslo zákonodarcom predpokladané zrýchlenie a  zefektívnenie ukladania sankcií. Naopak, aplikáciou takejto úpravy v praxi dochádza skôr k mareniu ukladania sankcií, a to prostredníctvom plynutia lehôt. Do týchto nezvyčajne krátkych lehôt sa totiž zaratúvajú aj lehoty, keď je rozhodnutie predmetom preskúmania Najvyššieho súdu Slovenskej republiky v odvolacom konaní.  
	Takmer ročné uplatňovanie platnej právnej úpravy v praxi poukazuje na viaceré problematické ustanovenia, ktoré bude treba v najbližšom období  novelizovať. Ide predovšetkým o úpravu celej časti týkajúcej sa sankcií – vylúčenie upozornenia ako druhu sankcie, úpravy plynutia lehôt počas odvolacieho konania na Najvyššom súde Slovenskej republiky, možnosti uloženia pokuty bez predchádzajúceho upozornenia v prípade závažného porušenia zákona týkajúceho sa ochrany maloletých, priebehu volebnej kampane a kampane pred referendom, odstránenie povinnosti ukladať za jedno porušenie zákona niekoľko druhov sankcií. Ďalej bude treba uvažovať o opätovnom  zavedení  vekovej hranice 15 rokov pri označovaní programov z hľadiska ich vhodnosti a väčšiu  pozornosť bude treba venovať aj problémom súvisiacim s uplatňovaním zákonov týkajúcich sa volieb a referenda vo vzťahu k predmetnému zákonu.  
	V súčasnosti Rada pre vysielanie a retransmisiu v úzkej spolupráci so skupinou odborníkov a tiež Ministerstvom kultúry Slovenskej republiky pripravuje širšiu novelu, ktorou by mala komplexe    riešiť uvedené problematické miesta v platnej právnej úprave.
Ministerstvo kultúry Slovenskej republiky na základe uvedeného odporúča vláde Slovenskej republiky zaujať  k  návrhu skupiny poslancov Národnej rady Slovenskej republiky Kataríny Tóthovej a Dušana Jarjabka na vydanie zákona, ktorým sa mení a dopĺňa zákon  č. 308/2000 Z. z. o vysielaní a retransmisii n e s ú h l a s n é stanovisko.